  Майя Бывальцева Ксения Кропачева Гракысь физкультурая но тазалыкез кыдатонъя огъет но стадион XXX элькун гужем гурт шудонъёсты ортчытонлы 90 процентлы дась. Черкогуртэ вуылыкуз со сярысь Удмуртиысь кивалтэтлэн тӧроез Ярослав Семёнов ивортӥз. Ӵошатсконъёсты сӥё-дано усьтон 1-тӥ пӧсьтолэзе ортчоз. Удмуртиын Гуртлэн арезлы сӥзьыса, туэ Шудонъёсын механизаторъёслэн, скал кыскисьёслэн но турнасьёслэн вожвылъяськонъёссы радъяськозы. Спорт шудонъёсын артэ милям куинь дисциплинаос луозы. Со трактористъёс понна куинь дисциплинаын ӵошатсконъёс: гаражысь потон, вузэз ӝутон но лэзён, тракторез интыяз пуктон; скал кыскисьёс куспын но турнасьёс куспын ӵошатсконъёс. Ӧнер быгатонлыкъёсты возьматэмен валче спортын азинсконъёсты возьматоно луоз Ярослав Семёнов, Удмуртиысь кивалтэтлэн тӧроезШудонъёс азьын куинь нунал азьвыл спортсменъёс но судьяос коронавируслы тест одно ик лэсьтыны кулэ. Ӵошатсконъёс вань санитар куронъёсты лыдэ басьтыса ортчозы. Грак ёрослэн тӧроез Виктор Белов черкогурт выльдӥськизы шуыса пусйиз. Стадион но ФОК сяна, кытчы вань мылкыд карисьёс спортэн вырыны ветлозы, егитъёсты, пиналъёсты но анай-атайёссэс кыскись инты кылдӥз. Черкогурт шорын фонтанэн, ӟусъёсын но нылпи площадкаен шутэтскон инты лэсьтӥзы. Гурт шудонъёс – со котырез умоятон но. Ми асфальтэн шобыртэм сюресъёсмес тупатъяны быгатӥм. Милям 6,5 иськемлэсь трос асфальт сюресъёс тупатъямын, 2 иськем тротуаръёс лэсьтэмын но выльдэмын Виктор Белов, Грак ёрослэн тӧроезУдмуртиысь транспортъя но сюрес возёсъя министр Алексей Горбачёв верамъя, Гракысь сюресъёсты выльдон но возён понна 30 миллион манет котыр коньдон висъязы. Тупатъян ужъёсты кема возьмазы Октябрьлы 70 ар ульчаын, Октябрьской пролкаын, Пионерской но мукет ульчаосын улӥсьёс. Со сяна, кылем арын «Кышкыттэм но ӟечлыко автомобиль сюресъёс» йӧскалык ӵектосъя Кизнер – Грак но Алнаш – Грак сюресъёсты тупатъязы, оглом 9,225 иськем. Ватсалом, 17 спорт амалъёсын ӵошатсконъёсы 1 сюрс 400 пала спортсменъёс пыриськозы. Удмуртиысь физкультурая, спортъя но егитъёсын ужан политикая министр Александр Варшавский ивортӥз, 2022-тӥ арын элькунын Огъяросси гужем гурт шудонъёсты ортчытыны малпало шуыса. Соин ик Гракысь шудонъёс солы дасяськон, росси ӵошатсконъёсы пыриськон понна спортсменъёсты быръён выллем луозы.  Тодэ вайытом, XXX элькун гужем гурт шудонъёслэн тодметэз Граша вал луиз.  Тегъёс: Спорт Удмуртия гуртшудонъёс лэсьтськон Грак ЯрославСемёнов Гуртлэнарез  